מתקפת המנע הישראלית נגד חזבאללה (אוגוסט 2024)

מתקפת המנע הישראלית נגד חזבאללה נערכה ב ב-25 באוגוסט 2024. המתקפה החלה לאחר שישראל זיהתה הכנות לתקיפה נרחבת מצד חזבאללה, שאותה הגדיר חזבאללה בתור "השלב הראשון" בנקמה על ההתנקשות בפואד שוכר, המפקד הצבאי העליון של הארגון. ישראל ביצעה את ההתנקשות בשוכר שלושה שבועות קודם לכן בתגובה לפגיעת הרקטה במג'דל שמס. בשעה 4:30 לפנות בוקר, פתחה ישראל במכה מקדימה ובה 100 מטוסי קרב של חיל האוויר הישראלי תקפו אתרים וקני שיגור שנועדו לשגר אלפי טילים, רקטות ארטילריות וכטב"מים מתאבדים לעבר ישראל. בתקיפה הושמדו מאות משגרי רקטות ואלפי קני שיגור, ונהרגו לפחות 6 מחבלים. מנגד, מירי 320 רקטות חזבאללה וכ-20 כטב"מים אזרחית נפצעה קל ומספר מבנים נפגעו. חייל צה"ל אחד נהרג ונפצעו מספר חיילים משברי יירוט כושל.

== רקע ==

בעקבות מתקפת הפתע על ישראל ופרוץ מלחמת חרבות ברזל, הצטרף ארגון חזבאללה, המבוסס בלבנון, למעגל הלחימה בפתיחת אש ספורדית על גבול הצפון של ישראל. העימות הסלים בהדרגה במשך חודשים רבים, וישראל, שהתרכזה בלחימה ברצועת עזה, הכילה באופן חלקי את מתקפות חזבאללה, ותקפה מטרות טרור בלבנון באופן ממוקד ומוגבל. שני הצדדים שמרו על "כללי משוואה" שהגבילו את העימות: חזבאללה לא ירה לעבר מטרות עומק כגון חיפה ותל אביב, וישראל נמנעה מתקיפה של מטרות חזבאללה בביירות, בעוד צפון הארץ נתון לירי מתמיד שנותר ללא מענה ופתרון ארוך טווח.<ref></ref> אותן "משוואות" התנפצו כאשר רקטת פלק 1 ששיגר חזבאללה פגעה במגרש כדורגל במג'דל שמס והרגה 12 ילדים אזרחי ישראל. צה"ל השיב בסיכול ממוקד של פואד שוכר,<ref></ref> המפקד הצבאי העליון של חזבאללה, וחסן נסראללה, העומד בראש הארגון, נשבע לנקום את מותו.

== הכנות למתקפה ==
בשבועות שלאחר ההתנקשות בפואד שוכר, הייתה ישראל בכוננות צבאית גבוהה לקראת מתקפת הנקם של חזבאללה, בעוד שהעימות המוגבל לאורך הגבול המשיך להתקיים כפי שהיה. הדרג הצבאי העליון המליץ לדרג המדיני לפתוח במתקפת מנע להסרת האיום ומניעת היוזמה מידי חזבאללה ואיראן, ששקלה לבצע תקיפה משולבת נגד ישראל עם המיליציות הנוספות הפועלות בחסותה.<ref></ref> החל ב-23 באוגוסט זוהו במודיעין הישראלי תזוזות צבאיות יוצאות דופן של חזבאללה. ארגון הטרור שינע ארסנל רקטי ובליסטי כבד, כזה שכלל טילים מדויקים וכוון למטרות אסטרטגיות בצפון ובמרכז הארץ, לעבר דרום לבנון. בלילה בין 24 ל-25 באוגוסט זיהתה ישראל כוונה מיידית של חזבאללה לפתוח במתקפה גדולה בשעה 05:00 בבוקר, שתכסה את ישראל מגוש דן צפונה.<ref></ref> לפי הדיווחים, המתקפה שתכנן חזבאללה הייתה אמורה לכלול שיגור אלפי רקטות ארטילריות וכטב"מים מתאבדים, כולל על גוש דן, וטילי קרקע-קרקע על אזור מחנות גלילות, בסיס יחידה 8200 ומטה המוסד.<ref></ref>

== המתקפה ==
בשעה 04:30 פתח חיל האוויר הישראלי ביעף תקיפה כבד, שכלל כ-100 מטוסי קרב,<ref></ref> והשמיד מאות מטרות שכללו אלפי קני שיגור ברחבי דרום לבנון. כל המשגרים שכוונו למרכז הושמדו. בתקיפות נהרגו לפחות 6 מחבלים. חיל האוויר סיכל בכך, בסדרת גלי תקיפות שהמשיכו עד לשעות הבוקר, את עיקר המתקפה של חזבאללה, והארגון שיגר 320 רקטות לעבר צפון ישראל<ref></ref> ו-20 כטב"מים מתאבדים (שרובם יורטו), נתון קטן בהשוואה לתכנון המקורי של ארגון הטרור למתקפת הנקם. אזרחית נפצעה קל ומספר מבנים נפגעו משבריי ירוטים. לוחם בחיל הים נפצע אנושות משבריי ירוט שפגעו בספינת דבורה ומאוחר יותר מת מפצעיו.

פעולת ישראל נועדה למנוע פגיעה קשה בה ולסכל הסלמה כוללת של העימות. מיד בתום המתקפה המסיבית של חיל האוויר בלבנון ישראל נכנסה לכוננות ספיגה לקראת תגובת חזבאללה,<ref></ref> והשאירה בידי הארגון את הברירה להימנע ממלחמה כוללת, בייחוד עתה, כשמכת הפתיחה שלו סוכלה מבעוד מועד.

== בעקבות המתקפה ==

לאחר מתקפת המנע התעורר זעם רב אצל ראשי רשויות הצפון ותושביהם על כך שישראל הגיבה באופן משמעותי רק כאשר הירי כוון למרכז הארץ. ראשי הרשויות ראו בכך הפקרה של הצפון עד כדי כך שחלק מראשי הרשויות כינו את המבצע "מבצע שלום תל אביב". הם טענו שישראל והדרג המדיני והצבאי מגיבים באופן דרסטי רק כאשר המתקפה מכוונת למרכז הארץ.
לא רק מצד ראשי הרשויות נשמע זעם על הממשלה, אלא גם רב העיר צפת, הרב שמואל אליהו זעם.<ref></ref>

מזכ"ל חזבאללה חסן נסראללה נשא נאום ובו טען שהכטב"מים הצליחו לפגוע בבסיסי צה"ל בצפון ובמרכז, בהם מחנות גלילות. כמו כן אמר: "נבדוק את תוצאות התקיפה. אם הן יהיו משביעות רצון - נראה במבצע התגובה ככזה שהסתיים, אם לא - נשמור את הזכות להגיב במועד אחר". חזבאללה פרסם שקרים לתומכיו וישראל אפשרה לו לפעול במסגרת "מרחב הכחשה".

לאחר המתקפה שבה שגרת הירי והעימות המוגבל בגבול הצפון. ב-26 באוגוסט הגיעו הרמטכ"ל הלוי ויושב ראש המטות המשולבים גנרל צ'ארלס בראון לביקור ודיון בפיקוד צפון.<ref></ref> בצל הביקור חזבאללה פתח בירי עשרות רקטות על קו העימות והגליל העליון. בתום הביקור יצא הרמטכ"ל הלוי בהודעה לציבור: "אתמול בפעולה ייזומה מקדימה, מנענו מחזבאללה ניסיון נוסף לפגוע באזרחי מדינת ישראל - בצפון ובמרכז. רובן המוחלט של המטרות שהשמדנו אתמול היו מכוונות לצפון הארץ. אנחנו נחושים מאוד להמשיך ולפגוע בחזבאללה, לחסל עוד ועוד מפקדים, ולשלול לו נכסים ויכולות. אנחנו לא עוצרים. לחזבאללה יש עוד יכולות והמלאכה עדיין לא הושלמה. המשימה שלנו היא ברורה - להשיב את תושבי הצפון לבתיהם בביטחון, וצה״ל פועל לשם כך מסביב לשעון. אנחנו נחושים להחזיר את תושבי הצפון לבתיהם בביטחון מהר ככל שניתן! צה"ל פועל בכל הזירות בנחישות רבה ובמקצועיות להגנת אזרחי ישראל."

== קישורים חיצוניים ==

* 
* 
* 
* 
* 
* 
* 

== הערות שוליים ==

קטגוריה:החזית הצפונית במלחמת חרבות ברזל
קטגוריה:חזבאללה
קטגוריה:מבצעי חיל האוויר הישראלי במלחמת חרבות ברזל
קטגוריה:2024 בישראל
קטגוריה:2024 בלבנון